Fotograwe in Suid Afrika organiseer hulself gewoonlik in fotografieklubs - sien byvoorbeeld Wat en wie is AFO. PSSA is die oorkoepelende organisasie wat die aktiwiteite van hierdie klubs beheer en rigting aan fotografie aktiwiteite gee. Klubs en fotograwe het natuurlik 'n keuse of hulle lid van PSSA wil wees. Daar is egter baie voordele daaraan verbonde om wel lid te wees. As lid van die PSSA sal jy vier keer per jaar 'n fotografietydskrif ontvang en jy sal afslag ontvang as jy aan salonne wil deelneem, kongresse en kursusse bywoon.
PSSA speel 'n rol by die opleiding van fotograwe en bied onder andere 'n jaarlikse kongres aan. Hierdie is altyd 'n groot geleentheid om by te woon. Prominente fotograwe vertoon hulle werk, lesings en kursusse word aangebied en fotograwe geniet gewoonlik die geleentheid saam met mede fotograwe wat soortgelyke belangstellings deel.
Op die PSSA webwerf sal jy ook kennismaak met verskeie kompetisies waaraan jy kan deelneem wat weer eens 'n ander platform bied waar jou beelde beoordeel kan word. As jy by AFO aansluit as lid, oorweeg dit gerus om ook by die PSSA aan te sluit.